Ouers gewaarsku oor matriekpartytjiesArgieffoto Die Gautengse departement van onderwys het matriekleerders wat vanjaar hul skoolloopbaan voltooi, gemaan om nie sogenaamde “pens down”-partytjies by te woon nie. Steve Mabona, woordvoerder van die departement, het in ŉ verklaring gesê die matriekeksamen het Dinsdag tot ’n einde gekom en oor die algemeen goed afgeloop ondanks ontwrigtings soos die Swart Maandag-optogte en ’n taxi-staking. “Die departement doen ’n beroep op kandidate om gefokus te bly en nie aan die partytjies deel te neem nie,” het Mabona gesê. Hy het verduidelik dat die partytjies gehou word om die einde van die eksamens te vier, maar gewaarsku dat dit dikwels tot tragiese ongelukke lei. “Allerlei immorele aktiwiteite soos dwelmgebruik, onbeskermde seks en die opskeur van skooluniforms vind by dié partytjies plaas,” het Mabona gesê. Panyaza Lesufi, LUR vir onderwys in Gauteng, het ouers gemaan om hul kinders se bewegings dop te hou. “Ons doen ook ’n beroep op drankwinkels om nie drank aan leerders te verkoop nie. Ons pleit by ouers en lede van die gemeenskap om nie die aktiwiteite aan te moedig nie omdat dit die potensiaal het om kinders van hul toekoms te beroof. Daar is mense wat alles verloor het in die aktiwiteite, dis hoekom ons hulle waarsku,” het Lesufi gesê. Lesufi het ook ŉ beroep op leerders gedoen om hul skooluniforms eerder by die skool te los vir leerders wat dit dalk nie kan bekostig nie, eerder as om dit op te skeur. Volgens Mabona het die departement verskeie aktiwiteite vir die jeug gereël tydens die vakansie en hy het leerders aangemoedig om hieraan deel te neem. Die aktiwiteite sluit in besoeke aan verskeie erfenisterreine en plekke van belang in die provinsie.